Գիլերմո Ամոր

Գիլերմո Ամոր Մարտինես (, ), իսպանացի ֆուտբոլիստ, հանդես է եկել որպես կիսապաշտպան։ Հայտնի է «Բարսելոնայում» իր ելույթներով։ Իսպանիայի հավաքականի կազմում անցկացրել է 37 խաղ։ Խաղացողի կարիերան ավարտելուց հետո դարձել է մարզիչ։

Կարիերա

Ակումբային 
«Բարսելոնայի» սկաուտը 13-ամյա Ամորին նկատել է նրա հայրենի Բենիդորմի պատանեկան առաջնությունում։ Նա աչքի է ընկել իր խաղով, ընդ որում, ինչպես հետագայում պարզվել է, նա խաղացել է կեղծ փաստաթղթերով և իրականում եղել է 11 տարեկան։ Չնայած նրան, որ «Բարսելոնայի» ակադեմիա ընդունվում են միայն 14 տարեկանից բարձր պատանիները, Ամորի համար բացառություն է արվել։

«Բարսելոնայի» հիմնական թիմի խաղերին Ամորին, որը մինչ այդ հանդես էր գալիս պատանեկան թիմերում և երկրորդ կազմում, ընդգրկվել է Յոհան Կրոյֆըի շնորհիվ։ Իսպանիայի առաջնության 1988/1989 մրցաշրջանի սկսվելուց առաջ Գիլերմոն ընդգրկվել է «Բարսայի» հայտացուցակում։ Սկզբում ֆուտբոլիստը եղել է պահեստայինների կազմում, բայց մի քանի հաջող խաղերից հետո տեղ է գրավել թիմի մեկնարկային կազմում։ Իր առաջին մրցաշրջանում 21-ամյա Ամորը խփել է 8 գոլ։

Ընդհանուր առմամբ Գիլերմոն «Բարսելոնայում» անց կացրել է 10 մրցաշրջան. Պրեմիերայում նա անցկացրել է 311 խաղ և խփել 47 գոլ։ Ամորը նվաճել է բոլոր տիտղոսները ազգային մակարդակում, ինչպես նաև հաղթել եվրոպական մի շարք մրցաշարերում և դարձել ամենատիտղոսակիր խաղացողը «Բարսելոնայի» պատմության մեջ։ Ակումբից ֆուտբոլիստի հեռանալու պատճառը եղել է Լուի վան Գալի հետ կոնֆլիկտը։

1998 թվականին Ամորը տեղափոխվել է «Ֆիորենտինա»։ Խաղացողն Իտալիայում անցկացրել է 2 մրցաշրջան, որից հետո վերադարձել է Իսպանիա՝ ընդգրկվելով «Վիլյառեալի» կազմում։ Ամորի վերջին ակումբը եղել է շոտլանդական «Լիվինգսթոնը», որտեղ մասնակցել է 3 խաղի 2002/03 մրցաշրջանում։

Միջազգային 
Իսպանիայի հավաքականում իր նորամուտը Ամորը կատարել է Եվրո-92 նախընտրական փուլի՝ Չեխոսլովակիայի հավաքականի դեմ խաղում (2:3)։ Իսպանիայի հավաքականի կազմում Գիլերմոն մասնակցել է միջազգային 2 խոշոր մրցաշարերի՝ 1996 թվականի Եվրոպայի առաջնությանը (որտեղ նա հեղինակել է հաղթական գոլը Ռումինիայի հավաքականի դեմ խաղում) և 1998 թվականի աշխարհի առաջնությանը։

Միջազգային կարիերան Ամորն ավարտել է 1998 թվականի սեպտեմբերի 5-ին 30 տարեկան հասակում։ Ֆուտբոլիստի վերջին խաղը դարձել է հանդիպումը Կիպրոսի հավաքականի հետ, որում վերջիններս հաղթել են 3:2 հաշվով։ Ընդհանուր առմամբ Ամորը հավաքականի կազմում անցկացրել է 37 խաղ և խփել 4 գոլ։

Գործունեությունը «Բարսելոնայում» 
Խաղացողի կարիերան ավարտելուց հետո՝ 2003-2007 թվականներին, Ամորը գլխավորել է «Բարսելոնայի» ֆուտբոլային բազան և մանկական թիմը։

2010 թվականին վերադարձել է թիմ՝ զբաղեցնելով երիտասարդական թիմերի մարզական տնօրենի պաշտոնը։

Ելույթների վիճակագրություն

Ակումբային վիճակագրություն

Ձեռքբերումներ

Թիմային
«Բարսելոնա»

 Իսպանիայի չեմպիոն - 1991, 1992, 1993, 1994, 1998
 Իսպանիայի գավաթակիր - 1990, 1997, 1998
 Իսպանիայի Սուպերգավաթի դափնեկիր - 1991, 1992, 1994, 1996
 ՈՒԵՖԱ Չեմպիոնների Լիգայի հաղթող - 1992
 ՈՒԵՖԱ Սուպերգավաթի դափնեկիր - 1992, 1997
 Գավաթակիրների գավաթի խաղարկության հաղթող - 1989, 1997

Անձնական կյանք 
Ամորն ամուսնացած է, նրա կնոջ անունը Մարտա է։ Զույգն ունի երեք որդի՝ Ալեքսանդրը, Գիլերմոն և Դանիելը։

2007 թվականի դեկտեմբերի 16-ին Ամորը ենթարկվել է ավտովթարի։ AP-7 ճանապարհին ֆուտբոլիստի «Range Rover» մակնիշի մեքենան դուրս է եկել ճանապարհից և բախվել բետոնե պատին։ Ամորը վիրահատվել է և մեկ շաբաթ անցկացրել հիվանդանոցում։

Ծանոթագրություններ

Արտաքին հղումներ 
 
 

Իսպանացի ֆուտբոլիստներ
Իսպանացի ֆուտբոլային մարզիչներ
Բարսելոնայի ֆուտբոլիստներ
Ֆիորենտինայի ֆուտբոլիստներ
Վիլյառեալի ֆուտբոլիստներ
Ֆուտբոլի կիսապաշտպաններ
Լա Լիգայի ֆուտբոլիստներ
Իտալիայի լեգեոներ ֆուտբոլիստներ